El Servei d’Arqueologia de l’Ajuntament de Barcelona i la Fundació Agbar han signat el tercer conveni de col·laboració consecutiu per impulsar projectes de recuperació dels vestigis del Rec Comtal. Es tracta de la sèquia medieval que, nodrint-se de les aigües freàtiques del riu Besòs, va abastar d’aigua Barcelona fins al segle XIX. En virtut de l’acord se seguiran recuperant 22 trams del traçat amb zones lúdiques, de repòs i d’interpretació de les restes arqueològiques. A la geografia actual de Barcelona, el Rec passa pels districtes de Ciutat Vella, Sant Martí, l’Eixample, Sant Andreu i Nou Barris. L’acord preveu també la creació d’un documental interactiu amb una interfície web que mostrarà diverses experiències de visita relacionades amb el Rec Comtal. Hi haurà entrevistes a veïns, historiadors i arqueòlegs; galeries d’imatges històriques del Rec, il·lustracions i gravats històrics, o recreacions en tres dimensions de la sèquia comtal i de canalitzacions hidràuliques o de plànols antics georeferenciats, entre d’altres.   Fa tres anys, l’inici de la col·laboració entre la Fundació Agbar i l’Ajuntament de Barcelona va permetre iniciar el projecte de recerca ‘De l’aqüeducte romà al Rec Comtal: dos mil anys d’abastament d’aigua a Barcelona’, l’objectiu del qual és donar a conèixer el valor patrimonial i arqueològic d’aquesta canalització medieval. El projecte ha permès identificar bona part dels elements de la sèquia comtal i la seva evolució.  Precisament les darreres troballes arqueològiques a la plaça de les Glòries i al carrer del Dos de Maig han accelerat el pla per protegir i rehabilitar el Rec Comtal des de Montcada i Reixac fins al districte de Ciutat Vella, el que implicarà en un futur la creació d’un eix interurbà naturalitzat que garanteixi la protecció dels vestigis d’una infraestructura clau per entendre el creixement i l’evolució de Barcelona en els darrers segles.

Summary: Tercer conveni entre Ajuntament de Barcelona i Fundació Agbar per recuperar el Rec Comtal


El Departament de Treball, Afers Socials i Famílies ha informat aquest dilluns a la nit que, segons la informació que fan arribar les residències de gent gran, hi ha 1.736 persones que viuen en aquests centres que tenen diagnòstic de coronavirus. Aquestes persones estan aïllades, estan sent tractades i la seva atenció segueix els protocols marcats pel Departament de Salut. A més, 393 residents estan hospitalitzats. Des del 15 de març, han mort per coronavirus 909 persones residents, 207 més que les informades aquest diumenge. Cal tenir en compte que habitualment durant el cap de setmana responen menys residències, per això el creixement d'aquest dilluns no es pot atribuir únicament a les darreres 24 hores. Fins aquest dilluns s’han confirmat també que són 252 les residències amb persones diagnosticades de coronavirus i 355 amb persones amb simptomatologia. El sistema català està format per 1.073 residències de gent gran, per tant, el 56,5% dels centres tenen algun afectat. Pel que fa als professionals, 4.380 estan aïllats o tenen simptomatologia, d’un total de més de 75.000, un 5,8%. A Catalunya hi ha un total de 64.093 persones grans que viuen en places residencials públiques i privades. La mitjana d'edat és de 84 anys, i el 90% té malalties prèvies. L’any 2019 van morir a les residències de gent gran de tot Catalunya 10.979 persones, i l’any 2018, 11.402 persones, el que suposa un mitjana mensual de més de 900 defuncions.

Summary: Les persones mortes per covid-19 que vivien en residències de gent gran ja superen les 900


Espanya és l'onzè estat del món que més ocupació ha perdut en el segon trimestre del 2020, el més afectat per la covid-19. Segons un informe de l'Organització Internacional del Treball (OIT), Espanya lidera la caiguda en ocupació a la Unió Europea durant els mesos de més restriccions per la pandèmia, que ha afectat més les dones que els homes a l'Estat. Entre els 21 països del món on més cau l'ocupació, només n'hi ha dos més de la Unió Europea, Portugal, que se situa tres posicions per sota d'Espanya, i França, que es troba en el divuitè lloc.  Els països que més ocupació han perdut durant el segon trimestre de l'any són de l'Amèrica Llatina. Perú encapçala la llista, seguit de Colòmbia, Costa Rica, Equador, Xile i Mèxic. Per davant d'Espanya també hi ha el Canadà, Brasil, els Estats Units i Moldàvia.  En tots els països, les dones han patit més pèrdua d'ocupació en el segon trimestre de l'any que els homes.

Summary: Espanya és l'onzè estat del món que més ocupació perd en el segon trimestre de l'any


El Tresor Públic ha col·locat en la subhasta d'aquest dimarts 4.606,88 milions d'euros en lletres a sis i dotze mesos a un interès més negatiu que en les darreres emissions i per sota l'objectiu màxim establert i lleugerament per sobre del seu objectiu (entre 4.000 i 5.000 milions). Els inversors han sol·licitat títols per un import de 10.517 milions, 2,28 vegades més que el total adjudicat. En el cas de les lletres a sis mesos, el Tresor ha adjudicat 531 milions d'euros a un tipus mitjà del -0,142, inferior al -0,114% de la darrera subhasta del 8 de març. Pel que fa a les lletres a dotze mesos, l'Estat ha venut 4.075,88 milions d'euros a una rendibilitat mitjana del -0,076%, també per sota del -0,066% de la subhasta del 8 de març passat.

Summary: El Tresor col·loca 4.606 milions d'euros en lletres a sis i dotze mesos a un interès més negatiu


Desenes de persones s’han concentrat aquest divendres a peu de carretera per donar suport als nou presos independentistes amb motiu del seu trasllat a Madrid per l’inici del judici. A l’enllaç de la carretera local B-224 amb l’autopista AP-7, a Martorell, des de quarts de 7 h s’hi han reunit diversos manifestants que per veure passar les tres comitives policials amb els presos procedents de Mas d’Enric, Puig de les Basses i Lledoners, tots camí de Brians 2. Una hora i mitja més tard, pel mateix punt ha passat un gran autobús de la Guàrdia Civil custodiat pels Mossos d’Esquadra amb els nou acusats a l’interior per iniciar el camí a Madrid, el qual ha estat aclamat amb crits de “llibertat”. Durant el pas dels presos, un fort cordó policial ha blindat els manifestants. Convocats per l’ANC, des de primera hora, encara sent negra nit, hi ha hagut un formiguer de manifestants que s’han apropat a la concentració convocada a la carretera que uneix l’AP-7 amb el centre penitenciari Brians 2. Banderes estelades, llaços grocs, pancartes i crits de “llibertat” han protagonitzat l’espera dels vehicles procedents de les tres presons on estaven els presos independentistes. Passaven pocs minuts d’un quart de set quan ha passat la primera comitiva policial, procedent de Puig de les Basses, amb Dolors Bassa a l’interior. En menys d’una hora, amb el sol tot just començant a despuntar, l’han seguit els altres dispositius policials vinguts de Mas d’Enric i Lledoners, traslladant a Carme Forcadell, Jordi Sánchez, Jordi Cuixart, Oriol Junqueras, Joaquim Forn, Jordi Turull, Josep Rull i Raül Romeva.  Mentre els presos es reunien a Brians 2 per ser conduïts tots junts a Madrid, els Mossos d’Esquadra han desplegat un fort dispositiu policial al punt de la concentració, blindant els manifestants quan el vehicle de la Guàrdia Civil ha iniciat el trajecte cap a la capital espanyola. Sota la pluja, algun dels concentrats ha intentat atansar-se cap a l’autobús policial, però els agents antidisturbis ho han impedit. El vehicle de la Guàrdia Civil ha marxat direcció l’autopista AP-7 seguit per desenes de motoristes equipats amb estelades tot fent sonar els clàxons. Durant tot el matí, a la concentració han assistit la presidenta de l’ANC, Elisenda Paluzie, la portaveu d’Esquerra, Marta Vilalta, i el portaveu de la Junta d’Òmnium Ignasi Termes.

Summary: Desenes de persones donen suport als presos independentistes a peu de carretera amb motiu del trasllat a Madrid


Els municipis del Ter Brugent recuperaran l'ambulància de transport sanitari urgent les 24 hores. Des del 2015, els pobles de la zona compten amb una ambulància que cobreix la franja diürna però no tenien una unitat pròpia durant les hores de nit.  Responsables del Sistema d'Emergències Mèdiques (SEM) i del Servei Català de la Salut (CatSalut) s'han reunit aquest dimecres a la tarda amb els alcaldes dels pobles per comunicar-los que han decidit tornar a posar-hi ambulància de nit després de detectar que començava una tendència a l'alça en el temps de resposta i perquè han augmentat els serveis. Segons dades de Salut, durant el 2015 a la zona van registrar 1.897 incidents (tot i que alguns no van precisar mobilitzar recursos) i el 2016 han estat 2.133, un 12,44% més. L'ambulància entrarà en servei durant les properes setmanes.  Els municipis del Ter Brugent (Susqueda, Amer, Anglès, la Cellera de Ter, Osor, Bonmatí, Sant Feliu de Pallerols i les Planes d'Hostoles) es van arribar a mobilitzar a principis de març per reclamar l'ambulància les 24 hores del dia. Una replanificació dels recursos va fer que, el 2015, es quedessin sense unitat amb seu a Anglès durant la nit. El SEM va mantenir l'ambulància durant el dia però les urgències nocturnes les atenien les ambulàncies més properes.  Salut recorda que es tracta d'un mapa de recursos dinàmic, que pot anar variant depenent de les necessitats. De fet, han fet un anàlisi i un seguiment dels indicadors de la zona. Arran d'això, en una reunió amb els alcaldes aquest dimecres a la tarda a Bonmatí, els hi han anunciat que recuperaran l'ambulància també durant la nit i que, com abans, estarà ubicada a Anglès mentre no estigui en algun servei.  Els motius que han portat a prendre aquesta decisió són dos: d'una banda que havien detectat una tendència a l'alça en el temps de resposta. Això vol dir que l'estona que passa entre l'avís i l'arribada a lloc començava a dilatar-se. En paral·lel, hi ha hagut un augment de quasi el 13% en el nombre d'avisos. Si el 2015 van registrar 1.897 incidents (tot i que no tots exigeixen que es mobilitzi una ambulància), el 2016 van augmentar fins als 2.133.  Serà una ambulància de suport vital bàsic, formada per dos tècnics d'emergències sanitàries, i que entrarà en servei les properes setmanes. Reforç diürn a Girona No és l'únic ajust al mapa de transport sanitari urgent a la regió. El SEM situarà una nova ambulància a Girona, que donarà cobertura a l'àrea urbana durant la franja diürna. Es tracta d'un reforç que ja es va fer l'estiu. Enguany es tornarà a fer cara als mesos estivals però la previsió és que, a partir d'aquí, es mantingui tot l'any.  Actualment, ubicades a Girona hi ha una unitat de suport vital bàsic amb dos tècnics les 24 hores, un vehicle d'intervenció ràpida (VIR) amb un metge i un tècnic que poden fer assistència però no transport les 24 hores i l'helicòpter medicalitzat (situat a Girona per donar cobertura arreu). Amb seu a Salt hi ha una ambulància de suport vital bàsic les 24 hores i una de suport vital avançat amb metge, infermer i tècnics també les 24 hores.

Summary: Els pobles del Ter Brugent recuperen l'ambulància 24 hores


L'operatiu ha començat a primera hora del matí i s'ha fet en compliment a una ordre judicial ACN Barcelona.-Els Mossos d'Esquadra han desallotjat aquest dimecres la casa 'okupada' Kan Tonada, situada al carrer Castillejos, número 337, molt a prop de l'Avinguda Gaudí. Segons fonts policials, el desallotjament ha començat a primera hora del matí i s'ha fet en compliment a una ordre judicial. L'immoble estava ocupat per un col·lectiu anarcofeminista. En total, s'han identificat 14 persones i l'operatiu s'ha dut a terme sense incidents.

Summary: Els Mossos desallotgen la casa 'okupada' Kan Tonada de Barcelona sense incidents


S'eliminen els punts per malalties com la celiaquia i pel fet que pares o germans siguin exalumnes del centre ACN Barcelona.-El període de preinscripció dels ensenyaments obligatoris serà entre el 29 de març i el 9 d'abril, segons ha publicat aquest divendres el Departament d'Educació al Diari Oficial de la Generalitat de Catalunya (DOGC). Això afecta el segon cicle de l'educació infantil, l'educació primària i la secundària. El principal canvi d'aquest nou curs, tal com s'havia anunciat,  és que s'eliminen els punts per malaltia crònica que afecta el sistema digestiu, endocrí o metabòlic, però també la puntuació pel fet que els pares o els germans siguin exalumnes del centre educatiu en qüestió. El Departament considera que aquests punts anaven en contra de l'equitat i de la igualtat en l'accés al sistema educatiu.  A més, en el cas dels punts per malaltia crònica, els menjadors escolars ja incorporen menús específics per aquests casos, com ara els celíacs.  Quan hi ha més sol·licituds que places vacants, les peticions s’ordenen seguint  els criteris de prioritat. A Primària i l'ESO tenen preferència els alumnes que procedeixen de centres adscrits. A Secundària i batxillerat la tenen els alumnes que cursen simultàniament ensenyaments professionals de música o dansa, o que segueixen programes esportius d'alt rendiment.   En tots els ensenyaments obligatoris i el batxillerat s'utilitzen diferents criteris generals de prioritat. Si actualment hi ha germans matriculats al centre o el pare, mare, tutor legal hi treballa tenen 40 punts. Per proximitat del domicili es donen 30 punts. Si és el lloc de treball són 20 punts i si el domicili està al mateix municipi són 10. En el cas de Barcelona s'utilitzen els districtes i es donen 15 punts. En temes de proximitat només es pot escollir una d'aquestes opcions. Si els pares reben l'ajut de la renda garantida de ciutadania es donen 10 punts i si hi ha una discapacitat de l'alumne o d'algun familiar també s'obtenen 10 punts. En el batxillerat també es té en compte la nota mitjana. Com a criteris complementaris de desempat hi ha el de família nombrosa o monoparental, que dona 15 punts. Altres ensenyaments En la resolució també es determinen les dates per a la resta d'ensenyaments: primer cicle d'educació infantil en llars d'infants de la Generalitat, batxillerat, cicles formatius de grau mitjà d'FP, cicles de grau superior d'FP, programes de formació i inserció, ensenyaments esportius, d'adults, música i dansa, artístics superiors, ensenyaments d'arts escèniques, curs de formació específic per a l'accés als cicles de grau mitjà i idiomes a les escoles oficials d'idiomes.  La preinscripció per al curs vinent es podrà dur a terme del 14 al 21 de maig en el cas del  batxillerat i els cicles de grau mitjà de formació professional. Entre el 29 de maig i el 5 de juny ho podran fer els estudiants que vulguin accedir als cicles de grau superior de formació professional.   Per al curs 2019-2020 s’amplia la preinscripció electrònica, que el curs passat es va incorporar en els cicles formatius de grau superior d'FP, i que enguany es podrà realitzar per a tots els cicles formatius de formació professional, tant de grau mitjà com de grau superior, i també per a batxillerat. La preinscripció electrònica comporta la possibilitat de presentar telemàticament la sol·licitud, sense necessitat de tràmit presencial. Tampoc cal aportar documentació en paper d’aquelles dades que l'administració ja tingui.


Artadi confirma que “ja està tot en marxa” per posar seguretat a l’expresident i iniciar els tràmits “habituals”  ACN Barcelona.-La portaveu del Govern i consellera de la Presidència, Elsa Artadi, ha comentat aquest dimarts que no està previst que l’oficina que l’expresident Carles Puigdemont ha demanat obrir no es podrà posar en marxa fins, al menys, d’aquí a dues setmanes. I és que els tràmits s’han iniciat però el procés no és immediat. “Això trigarà un parell de setmanes però ja tot està en marxa. La secretaria general del Departament de la Presidència ho està conduint tot com és habitual en els expresidents”, ha comentat, tot afegint que ja hi ha iniciats els procediments per atorgar “seguretat” i “personal” a Puigdemont. El que no ha volgut definir, però, és on i com s’estructurarà l’oficina.

Summary: El Govern calcula que no podrà engegar l’oficina de Puigdemont fins d’aquí a dues setmanes


Un incendi ha començat a un quarts de tres de la tarda d'aquest dilluns a un descampat de Masquefa (Anoia). L'incendi afecta un descampat a tocar de l'avinguda Can Valls, al centre de la població. Els Bombers de la Generalitat asseguren que l'incendi te poc recorregut però constaten la dificultat que suposa que estigui en ple nucli habitat. Fina al lloc s'han desplaçat mitjans aeris i deu dotacions terrestres dels Bombers.

Summary: Un incendi de vegetació crema al centre de Masquefa


ACN Reus.-Els Mossos d'Esquadra han detingut un home que hauria comès sis robatoris amb violència i intimidació en establiments de Reus. L'home de 42 anys, de nacionalitat espanyola i veí de Reus, va ser detingut aquest dilluns. La investigació policial es va iniciar arran del primer robatori amb intimidació ocorregut el passat 8 de gener en un establiment situat al raval de Robuster. Un individu va accedir a la botiga quan a l'interior hi havia una dependenta. L'home va agafar un producte de la botiga i quan va arribar a la caixa per pagar-ho va treure una navalla alhora que li demanava a la víctima els diners de la caixa enregistradora. Després d'agafar els diners, el lladre va fugir a peu. Amb el mateix 'modus operandi' va cometre cinc robatoris amb intimidació més entre els dies 9 i 14 de gener, segons fonts dels Mossos.  Tots els robatoris van ser perpetrats entre els barris Casc Antic, Carrilet i Pastoreta de Reus. En tots els fets, el lladre anava amb la cara oculta amb un tapaboques i mostrava una arma blanca a la dependenta del l'establiment, sempre una dona, quan aquesta es trobava sola. A partir de l'estudi dels robatoris i de les gestions d'investigació que van fer els mossos, els investigadors van establir un dispositiu extraordinari, conjunt amb la Guàrdia Urbana de Reus, amb agents de paisà a la zona dels robatoris. D'aquesta manera, el passat dimecres, 15 de gener, es va identificar a l'avinguda Pere el Cerimoniós un individu que coincidia amb la descripció del lladre. La investigació va continuar per poder comprovar que la persona que s'havia identificat es tractava del presumpte autor dels sis robatoris. Es dona la circumstància que des de la identificació de l'individu el dia 15 de gener fins a la seva detenció aquest dilluns no es va produir cap més robatori amb intimidació. Finalment, els mossos van poder contrastar la informació i detenir aquest dilluns al carrer del Batan el suposat autor dels sis robatoris amb intimidació a Reus. El detingut va passar aquest dilluns 21 de gener a disposició del Jutjat d'Instrucció en funcions de guàrdia de Reus i el jutge va decretar la seva llibertat amb càrrecs.

Summary: Detingut per sis robatoris amb intimidació a comerços de Reus


El Tribunal Superior de Justícia de Catalunya (TSJC) ha tancat definitivament el litigi entre el propietari del Fortí de la Reina i l’Ajuntament de Tarragona per l’enderroc del restaurant a finals del 2008. L’empresari Enric Catà reclamava una indemnització de 17,9 MEUR a l’Ajuntament pels perjudicis que va suposar el cessament de l’activitat. El novembre del 2015, el TSJC va resoldre a favor del consistori i va descartar el pagament d’una compensació econòmica. El propietari, però, va decidir exhaurir la via judicial sol·licitant al propi TSJC la nul·litat d’aquella sentència. En una interlocutòria dictada aquest passat 24 de gener, el tribunal ha desestimat aquesta pretensió i manté que l’Ajuntament no ha de pagar cap indemnització. La resolució no es pot recórrer, per la qual cosa “aquí s’acaba el drama del Fortí”, ha assegurat aquest dijous l’alcalde de Tarragona, Josep Fèlix Ballesteros. El batlle s’ha mostrat satisfet perquè la justícia ha atès “les raons” del consistori.

Summary: El TSJC tanca el litigi del Fortí de la Reina i descarta que l’Ajuntament de Tarragona hagi d’indemnitzar el propietari


El CDR de Les Corts ha irromput en un acte de la campanya de JxCat per les eleccions a Barcelona, a la plaça de la Concòrdia del barri, aquest dimarts a la tarda. Una desena d'activistes s'ha apropat a l'escenari en silenci amb una pancarta que deia: 'La independència no es negocia, es ratifica'. En veure'ls, la candidata Neus Munté els ha deixat pujar a l'escenari, des d'on una membre del CDR ha llegit un manifest per reclamar als polítics que proclamin la república "ja". "Us exigim que no renuncieu allò que el poble va defensar amb il·lusió, amb coratge i amb determinació i que proclameu ja la República Catalana". En acabar la lectura, el públic ha aplaudit i ha cridat "independència", mentre els membres del CDR han marxat de la plaça sense incidents.

Summary: El CDR de Les Corts irromp en un acte de JxCat al barri per reclamar que els polítics proclamin la república "ja"


La consellera aposta per "compatibilitzar" la defensa dels drets i les protestes amb l'economia del país ACN Barcelona.-La consellera d'Empresa i Coneixement, Àngels Chacón, ha respost a l'exconseller Toni Comín que Catalunya forma part d'una "economia global" i l'ha alertat sobre els riscos de qualsevol tipus de boicot. "No podem pensar en perjudicar-nos a nosaltres mateixos", ha dit a TV3. La consellera ha respost així a Comín, que en una entrevista a 'El Periódico' ha fet una crida a "buscar el desgast econòmic de l'Estat". Chacón ha insistit que està "en contra de boicots" perquè hi ha "interdependència entre empreses i països". Així, ha apostat per "compatibilitzar" la defensa dels drets amb l'economia del país. "Només faltaria que haguéssim de fer com si no passés res davant del que estem veient però ho haurem de compatibilitzar", ha afirmat. "Estem al segle XXI, la interdependència entre les empreses i els països és increïble", ha argumentat la consellera, que s'ha mostrat partidària de "comptabilitzar" les mobilitzacions per a la defensa dels drets dels ciutadans davant "la repressió judicial" i la sentència de l'1-O amb el creixement de l'economia. "Com a consellera d'empresa he de dir que fer empresa és fer país, fer país també vol dir fer empresa i a ningú se li pot impedir anar al seu lloc de treball", ha continuat. En una entrevista a 'El Periodico', l'exconseller de Salut Toni Comín  ha demanat "buscar el desgast econòmic de l'Estat" i ha defensat que "si hi ha un milió de persones que un dia es lleven al matí i no volen anar a treballar" les patronals i l'Estat no tindran "cap instrument" per obligar-los a anar-hi. Per Comín, el desgast a l'Estat consistiria en un tipus de mobilització "nou, sostingut i intens" i que "té costos per a la gent de Catalunya", incloent els laborals en forma de pèrdua de la feina. Sobre la vaga del pròxim 18 d'octubre, la consellera ha defensat que "tothom és ben lliure de tenir la reacció que vulgui". "És un dret", ha afegit Chacón, que ha lamentat la "perversió" en dir que es prioritzen els diners per davant el "reconeixement dels drets". "No accepto aquesta relació", ha dit la consellera, que ha demanat comprendre ser "conscients en com hi ha matisos entre no fer res i estar vuit mesos de vaga". "Volem seguir sent un país fort econòmicament", ha reiterat.

Summary: Chacón respon a Comín que l'economia és global: "No podem pensar en perjudicar-nos a nosaltres mateixos"


El vuitè Festival SIMFONIC ha fet coincidir aquest dissabte a la tarda 100 concerts simultàniament a tot Catalunya i Balears. Més de 5.000 estudiants d'escoles de música han actuat alhora a partir de les 6 de la tarda en més de 100 espais singulars. Tots els concerts són gratuïts i agrupen diversos estils musicals. El reconegut cor Barcelona Gospel Messengers és el padrí d'aquesta edició i, en honor seu, la famosa cançó 'Oh happy day!' ha sonat cap a les 7 de la tarda a tots els concerts. Entre les agrupacions musicals n'hi havia de caire clàssic com orquestres simfòniques, música de cambra, recitals de piano o cant coral, així com concerts de swing, grups de jazz, cors de gospel, música electrònica o popular i tradicional. Entre els espais on s'han fet els concerts destaquen el Born Centre de Cultura i Memòria de Barcelona, l'Auditori Josep Irla de Girona, l'església romànica de Sant Martí, a Lleida, la Sala Gòtica de l'Hospital de Sant Andreu de Manresa, el Palau Despuig de Tortosa o el CaixaForum de Palma. També s'han fet concerts a ciutats com Tarragona, Reus, Amposta, Mollerussa, Sant Boi de Llobregat, Sant Feliu de Llobregat o Vilassar de Mar, a més de Campos, Llucmajor i Inca a Mallorca. Només a la ciutat de Barcelona han actuat una quarantena d'escoles en llocs com centres cívics, casals, biblioteques, llibreries, museus o fins i tot el parc d'atraccions del Tibidabo. A la Sala Moragues de l'antic mercat del Born ha actuat l'Escola de Música Tarantel·la amb diverses corals, conjunts instrumentals i grups de guitarra, vent i corda. A Girona, el festival SIMFONIC també ha ressonat a diferents punts de la ciutat. A l'Auditori Josep Irla de l'edifici de la Generalitat la Coral Les Veus del Cric ha interpretat una desena de temes, entre els quals hi havia cançons com 'Vestida de nit', cançons tradicionals jueves  o 'Cançó de bres per a una princesa negra'. Es tracta d'una coral de Riudellots de la Selva (Selva) formada per quinze cantaires la majoria dels quals són jubilats. "Ens agrada cantar perquè és un esbarjo i ens ho passem bé", explica la Rosa, una de les membres d'aquesta coral fundada fa uns deu anys. Aquesta no és la primera vegada que participen al SIMFONIC i els encanta la iniciativa. "És molt bonic això d'aglutinar tot Catalunya amb concerts; tots cantem junts i esperem que ho puguem fer molts més anys", afirma en Xevi, també cantaire de la formació. La directora, Laura Codina, explica que el fet de cantar 'Oh Happy Day' ha estat un repte perquè no són una coral de gospel i l'anglès és una dificultat més. Malgrat tot, l'han interpretat dalt de l'escenari amb molt d'entusiasme i amb la veu de la pianista Helena Muntanyer com a solista. El SIMFONIC està impulsat per l'Associació Simfonic amb l'objectiu de visualitzar la tasca de les escoles de música.

Summary: El Festival SIMFONIC aplega més de 5.000 estudiants de música en 100 concerts simultanis a Catalunya i Balears


La Guàrdia Civil i els Mossos d'Esquadra han detingut tretze persones que, suposadament, formaven part d'un grup especialitzat que hauria comès 21 assalts nocturns a habitatges, la gran majoria amb violència, en diverses poblacions del País Valencià, a l'Ametlla de Mar (Baix Ebre) i Pola de Siero (Astúries). La investigació de l'anomenada operació Triplet, coordinada entre els dos cossos i tutelada per tres jutjats, es va iniciar a Catalunya arran dels tres robatoris violents en una mateixa nit en domicilis de la urbanització de Tres Cales, a l'Ametlla de Mar. La Guàrdia Civil, per la seva banda, tenia coneixement d'altres fets similars a Vinaròs i altres poblacions de València. Les detencions es van produir entre finals del passat mes d'octubre i principis d'aquest novembre en localitats de les províncies de Castelló i Alacant. De les tretze persones arrestades, amb edats entre 22 i 39 anys, dotze són homes de nacionalitat romanesa i hi ha també una dona de nacionalitat espanyola. Tres d'ells, segons els cossos policials, van ser sorpresos a Castelló quan intentaven fugir de l'Estat espanyol amb una gran quantitat de material sostret durant els assalts. Durant els tres escorcolls domiciliaris efectuats a la mateixa ciutat es van intervenir una gran quantitat de les pertinences robades, principalment, joies, rellotges i petits instruments electrònics, com tauletes o càmeres. Segons han apuntat els cossos policials, els detinguts assaltaven els domicilis en horari nocturn i amb els inquilins al seu interior. Els amenaçaven amb armes blanques i, fins i tot, els colpejaven violentament perquè els lliuressin els objectes de valor, preferentment joies i diners. En cas de no obtenir el que volien, s'acarnissaven amb les víctimes, agredint persones grans o amenaçant nens per intimidar els pares. Es dóna el cas, segons la Guàrdia Civil, d'una víctima que va haver de ser hospitalitzada arran d'una agressió després de no obeir les seves ordres perquè patia sordesa i no els podia escoltar. Els assaltants tancaven els inquilins en habitacions i emprenien la fuga utilitzant vies ràpides de comunicació. Els investigadors de l'operació conjunta atribueixen al grup un total de 21 robatoris a domicilis, dels quals divuit amb violència i intimidació, als municipis de l'Ametlla de Mar, Vinaròs, l'Olleria, Ontinyent, Alberic, Agullent i Picassent, així com la localitat asturiana de Pola de Siero, on el grup hauria actuat amb anterioritat. La investigació ha estat tutelada pels jutjats d'instrucció número 2 de Tortosa, número 3 de Picassent i número 4 d'Ontinyent.

Summary: Detingudes tretze persones d'un grup especialitzat en assalts nocturns amb violència a habitatges


Petrolis Independents ha denunciat que dissabte un vehicle va intentar bloquejar una benzinera del seu grup a Torroella de Montgrí (Baix Empordà). Els propietaris de l'estació de servei asseguren que els fets van passar cap a les sis de tarda quan el conductor d'un cotxe, que duia una adhesiu amb una bandera espanyola i un toro, va estacionar-lo obstaculitzant l'accés a un dels sortidors. L'acció la va compartir un usuari a través de les xarxes socials. Segons Petrolis Independents, aquest és el segon incident que es produeix contra una de les benzineres del grup en menys de quinze dies. Els seus propietaris asseguren que aquestes actuacions els animen a obrir noves estacions arreu del país i que en els propers dies engegaran una campanya perquè es puguin obrir franquícies.   "Les accions violentes i les bretolades queden impunes mentre que les persones  que pacíficament defensen la nostra postura podem acabar a la garjola només per ser independentistes", insisteixen. Per això, reclamen actuacions "contundents" per part de la policia catalana contra "les accions dels ultres lesives amb les persones que causen danys materials".

Summary: Petrolis Independents denuncia que intenten bloquejar una benzinera de Torroella de Montgrí amb un cotxe


L'Hotel Ibis de Girona començarà a rebre els primers pacients afectats de manera lleu per coronavirus la setmana que ve, en el marc del projecte Hotels Salut. D'aquesta manera es busca alleugerir la càrrega assistencial als hospitals com el Josep Trueta de Girona o el Santa Caterina de Salt. La mesura va destinada a les persones que han d'acabar de passar el confinament aïllats i el seu domicili no reuneix les condicions adequades, ja sigui perquè hi ha persones de risc al voltant i es podria donar el cas d'un contagi o perquè l'habitatge no s'ajusta a les necessitats requerides per mantenir el confinament. D'altra banda, també s'ha habilitat l'Hotel Palau de Sarrià de Ter (Gironès) per a professionals, perquè puguin descansar. En el cas dels pacients ingressats a l'Ibis, el seguiment assistencial anirà a càrrec de professionals del CAP Can Gibert del Pla i d'estudiants d'infermeria dels últims cursos, amb el suport de Mutuam pel que fa al treball social. L'hospital Trueta es farà càrrec de la part de logística, com ara la bugaderia o la cuina, mentre que l'hotel s'ocuparà de la vigilància, el manteniment i de la distribució de  pacients a les habitacions, sota la supervisió general del CatSalut.  A més, es compta també amb el suport operatiu de Mutuam, i del Trueta tant pel que fa als aspectes assistencials com per tota la logística hotelera. Durant els propers dies s'acabarà de condicionar l'establiment per poder entrar en funcionament amb les màximes garanties. Habitatges per a professionals En el cas dels professionals que necessitin un habitatge per poder descansar, s'ha posat a disposició l'Hotel Palau de Sarrià de Ter, tot i que els apartaments turístics d'empreses com Girostay o Filateli també han posat a disposició els seus pisos de manera desinteressada. En aquest moment, es compta amb 50 apartaments, dinou dels quals ja estan ocupats.  L'objectiu dels professionals que resideixen en aquests apartaments és aïllar-se de la seva família perquè hi ha membres malalts, conviuen amb parents considerats especialment sensibles o bé es troben lluny del seu lloc de treball. Per la seva banda, la Corporació de Salut del Maresme i la Selva, en col·laboració amb l'Ajuntament de Lloret de Mar (Selva), també han posat a disposició dels professionals sanitaris que ho requereixin un total de catorze apartaments al municipi de Lloret (Apartaments Alegria Bolero Park) perquè hi puguin pernoctar i descansar en condicions òptimes. L'hotel Trias de Palamós acollirà pacients L'Hotel Trias de Palamós també acollirà a mitjans de la setmana que ve els pacients que han rebut l'alta per coronavirus, però que han de seguir el confinament per seguretat. Es tracta d'un establiment amb 83 habitacions que ja s'està adequant per poder rebre aquelles persones que no poden garantir les mesures de seguretat necessàries per evitar nous contagis dins del seu domicili, durant els dies que estiguin tancats.  A l'hotel també s'hi allotjarà personal sanitari que ha estat infectat i que, com la resta, ha de seguir amb el confinament. L'objectiu és evitar que durant l'estada al domicili es pugui infectar alguna persona de l'entorn del malalt, per això se'ls aïllarà de manera segura fins a passar la quarantena.

Summary: L'Hotel Ibis de Girona acollirà els primers pacients lleus amb covid-19 la setmana que ve per alleugerir els hospitals


El Departament de Salut ha confirmat que en les darreres hores han mort 4 persones amb coronavirus a la Regió Sanitaria de Lleida, mentre no s'ha compatibilitzat cap decés a la Regió Sanitària de l'Alt Pirineu i Aran. D'aquesta manera, la xifra de víctimes mortals registrada fins ara a les comarques lleidatanes és de 79. El departament també ha confirmat 46 casos positius nous; 41 a Ponent i 5 al Pirineu. Això fa que el nombre total d'afectats ja superi el miler, amb un total de 1.037 casos. Mentre, 260 persones es troben ingressades en diferents centres hospitalaris de la demarcació, 52 d'aquestes a l'UCI. En les darreres hores 37 persones han rebut l'alta hospitalària i les altes acumulades ja són 213; 159 a  Ponent i 54 al Pirineu. Actualment, a la Regió Sanitària de Lleida hi ha 215 persones ingressades en centres hospitalaris, 52 de les quals es troben a l'UCI. Del total, 132 es troben a l'Hospital Universitari Arnau de Vilanova; 89 estan estables a planta i 43 a l'UCI. 39 persones estan ingressades a l'Hospital Universitari de Santa Maria de Lleida, 30 de les quals estan estables a planta i 9 es troben a l'UCI. Mentre, 44 persones estan ingressades en centres privats, totes estables a planta. Pel que fa a la Regió Sanitària de l'Alt Pirineu i Aran, en aquests moments hi ha 45 persones ingressades en centres hospitalaris i totes es troben a planta. Del total, 10 es troben ingressats a l'Espitau Val d'Aran, tots estables a planta; 17 a l'Hospital Comarcal del Pallars a Tremp, totes estables a planta; 8 a la Fundació Sant Hospital de la Seu d'Urgell, estables a planta; i 10 a l'Hospital de Cerdanya, estables a planta. El Departament de Salut destaca que continua garantint la gestió de la pandèmia, treballant per donar la millor assistència a les persones, agraeix la col·laboració i els esforços de la ciutadania per contenir els contagis i demana no abaixar la guàrdia en les mesures de prevenció.

Summary: Quatre morts més amb coronavirus a les comarques de Lleida i els casos positius ja superen el miler


El Govern confia que amb "menys mobilitat obligada" es reduirà l'afluència de persones al transport públic per evitar aglomeracions i acostar-se a l'objectiu de reduir al 30% la seva capacitat. Segons ha explicat la consellera de la presidència i portaveu, Meritxell Budó, és "molt complex controlar" la capacitat del transport públic. Per això, el Govern confia que les mesures com el tancament d'escoles, instituts i universitats i la flexibilitat laboral permetran "mitigar la mobilitat obligada al país" i per tant disminuir el nombre de persones que fan ús del transport, especialment en hores punta.  De totes maneres, Budó ha dit que el Govern anirà valorant "quines altres mesures" cal prendre segons l'evolució de la situació.

Summary: El Govern confia que amb "menys mobilitat obligada" es reduirà l'afluència al transport públic


El Departament de Salut i la Fundació Francisco Luzón han signat aquest divendres un conveni per a impulsar més accions formatives, millores assistencials i més assajos clínics al voltant de l'esclerosi lateral amiotròfica (ELA) i aconseguir així, millorar la qualitat de vida dels malalts. Per això, s'intentarà exportar el model de l'Hospital de Bellvitge, multidisciplinari, que ha demostrat allargar l'esperança de vida dels pacients. L'anunci s'ha fet un dia després que es fes públic el vídeo en què un malalt d'ELA recorria a l'eutanàsia. Per aquest motiu, Francisco Luzón, ha reclamat compromís polític per millorar la qualitat de vida dels afectats que els faci oblidar l'opció de l'eutanàsia.   Entre 400 i 450 persones a Catalunya pateixen esclerosi lateral amiotròfica (ELA) una malaltia que afecta les neurones del cervell i de la medul·la espinal encarregades de controlar el moviment de la musculatura voluntària. Aquestes neurones deixen progressivament de funcionar i moren, la qual cosa provoca debilitat i atròfia muscular. Per aquest motiu, és una  malaltia molt des capacitant i les persones que la desenvolupen, han de lluitar per mantenir una certa qualitat de vida.  L'Hospital de Bellvitge té precisament una unitat integral d'atenció a les persones amb ELA, i dona assistència a la major part de malalts catalans, a través de professionals de diferents disciplines. La seva coordinadora, Mònica Povedano, assegura que està demostrat que una assistència interdisciplinària a aquests pacients augmenta la supervivència a una malaltia que tot i que no és curable, ''si que es tractable'', i per això, cal millorar-ne l'assistència arreu.  Precisament aquest és un dels objectius del conveni que ha signat aquest divendres el Departament de Salut i el CatSalut amb la Fundació Luzón, que treballa per protegir precisament la vida digna d'aquestes persones. Povedano ha recalcat que es tracta d'exportar el model assistencial de Bellvitge a tots els hospitals que tracten aquests pacients.  El conveni doncs, pretén aportar més formació, més assistència i més recerca al voltant de l'ELA per garantir als pacients d'aquesta afectació, més qualitat de vida que els permeti portar els seus afectes de manera digna. Així ho ha explicat el conseller de Salut, Toni Comín, que ha destacat que en casos com aquests, així com el de malalties minoritàries per les quals també s'està treballant, cal establir xarxa a la resta de l'estat i també a nivell europeu, com única via per combatre-les en un futur.  ''Que els malalts deixin d'optar per l'eutanàsia'' La signatura d'aquest conveni amb la Fundació Francisco Luzón ha coincidit amb la publicació aquest dijous, d'un vídeo en què es pot veure com un malalt d'ELA recorre a l'eutanàsia després d'anys de patir la malaltia. Francisco Luzón, president de la fundació, i malalt d'ELA ha reconegut que al dret d'aquests malalts a prendre aquesta decisió, però ha demanat compromís polític perquè justament, ''deixin d'optar-hi''. Luzón, en un emotiu discurs queh a pogut pronunciar gràcies a la tecnologia d'un telèfon mòbil que li retransmetia el que escrivia, ha demanat un pla nacional que aconsegueixi millorar la qualitat de vida d'aquestes persones per fer visible aquesta malaltia, amb una aposta clara per a  tractaments en àmbit sociosanitari i en la llei de la dependència.  Luzón ha assegurat que ell ''aposta per la vida fins que pugui'' perquè  ''vol seguir vivint'' . Ha afegit que valora ''un segon de vida'' com ''una eternitat'', i ha fixat com a màxim objectiu lluitar perquè els pacients d'ELA puguin viure ''amb qualitat i dignitat'', malgrat la duresa i l'agressivitat de la malaltia.

Summary: Salut i la Fundació Francisco Luzón acorden obrir l'atenció integral de l'ELA a Bellvitge a tot el territori espanyol


L'escola Bell-lloc de Girona va enviar dilluns una carta als pares dels alumnes dels centre condemnant els abusos sexuals a menors per part de l'exrector de Vilobí d'Onyar (Selva) i assegurant que avui dia compten amb protocols "eficaços" per combatre i prevenir aquest tipus de situacions. La direcció del centre va fer arribar la missiva després que el diari Ara publiqués la notícia on es recollien els testimonis de diverses persones que denuncien abusos per part del religiós. A l'escrit, el Bell-lloc detalla que el capellà, Tomàs Pons, va participar en "l'atenció espiritual" del centre des del curs 67/68 fins al 95/96 "assistint alguns matins per celebrar missa, confessar i predicar". "Lamentem profundament els actes exposats i condemnem amb rotunditat qualsevol abús", detallen.  El centre anuncia, a més, que a nivell intern s'han posat en contacte amb tots aquells que van ocupar càrrecs directius en aquella època, tot i que cap té constància d'haver rebut "cap denúncia explícita" sobre conductes irregulars del sacerdot.  Des de la direcció asseguren que els protocols, consensuats amb el personal del centre, es poden consultar al web de l'escola i remarquen que "durant els propers dies" mantindran "la mateixa claredat i esperit de col·laboració" que han practicat fins ara.

Summary: El Bell-lloc envia una carta als pares condemnant els abusos i diu que actualment té protocols per prevenir-los


La militància d'ERC ha avalat condicionar la investidura del candidat socialista, Pedro Sánchez, a un acord per una taula de negociació, i el 94,6% dels afiliats han rebutjat fer-lo president si prèviament no hi ha un pacte per una mesa de negociació. La consulta interna, que s'ha celebrat telemàticament aquest dilluns des de les nou del matí fins a les vuit del vespre, ha tingut una participació del 70% (5.953 vots) sobre un total de 8.500 persones amb dret a vot. La secretària general adjunta de la formació, Marta Vilalta, ha assegurat que ara toca als socialistes "moure fitxa" si "volen alguna cosa d'ERC". "La nostra posició és clara, ara Sánchez i el PSOE s'han de moure", ha sentenciat Vilalta, que ha afegit que els socialistes han d'escollir si volen "una taula per una solució democràtica o una investidura fallida". A la consulta, que preguntava a la militància si està "d'acord a rebutjar la investidura de Pedro Sánchez si prèviament no hi ha un acord per abordar el conflicte polític amb l'Estat a través d'una mesa de negociació", només un 5,4% dels vots han optat per donar llum verda a la investidura sense cap acord previ. Vilalta s'ha adreçat als socialistes per dir-los que la pilota és ara a la seva teulada perquè consideren que la seva estratègia ha estat "àmpliament avalada" per la militància. A més, ha afegit que no tenen "cap pressa" per investir Sánchez. "Fa més de dos anys que només ens responen amb repressió, per tant no vindrà d'uns dies", ha advertit Vilalta. Com ha explicat la secretària general adjunta, el proper pas és ara reunir-se amb els socialistes i, encara que ha avisat que es fa difícil concretar una data, ha confiat que puguin trobar-se durant aquesta mateixa setmana. En aquest sentit, ha informat que a partir de demà ja es treballarà per acordar una reunió. La portaveu ha recordat que, encara que la consulta és "políticament vinculant" acabarà sent el Consell Nacional i l'Executiva Nacional qui tindran l'última paraula un cop se sàpiga si el PSOE s'obre a una taula de negociació o no. Vilalta, a més, ha remarcat que amb aquesta decisió de la militància els republicans "obren camí". "Si aconseguim una mesa de negociació altres formacions se sumaran a l'acord", ha augurat la secretària general adjunta. La portaveu dels republicans ha assegurat que centraran "tots els esforços" per construir aquesta taula de negociació, que consideren que és "el millor instrument" per aconseguir una solució democràtica. Ha insistit que es tracta d'una proposta "de mínims" i ha recordat que exigeixen que sigui una negociació entre iguals, sense condicions, amb un calendari clar i amb garanties. Els darrers dies tant el PSC, com el PSOE com els comuns a Catalunya han avalat amb un ampli suport un pacte entre els socialistes i Unides Podem. La formació de Pablo Iglesias va engegar la consulta interna el dissabte i la tancarà el dimecres a les 10 del matí.

Summary: ERC rebutja investir Sánchez si abans no hi ha un acord per una taula de negociació amb el 94,6% dels vots


El líder de Podem, Pablo Iglesias, ha rebutjat la possibilitat que Podem doni suport a la investidura d'un president i un govern del PSOE sense formar part de l'executiu. "La clau perquè el govern sigui creïble som nosaltres", ha afirmat en una entrevista a RNE on ha insistit que el referèndum a Catalunya no és una línia vermella de la seva formació. "Pensem que és el més eficaç per evitar un xoc de trens", però "si el PSOE té una proposta millor estem disposats a escoltar-la", ha afirmat. Segons Iglesias, el Ministeri de la Plurinacionalitat que la seva formació vol per al cap de llista d'En Comú Podem, Xavier Domènech, "serviria per aixecar ponts" i per aportar "vies per concretar institucionalment la fraternitat i plurinacionalitat del país".  Iglesias ha afirmat també que el to de la conversa telefònica de vint minuts que va mantenir aquest diumenge amb Sánchez va ser "diferent" i "cordial". "Va ser la tercer conversa amb Sánchez i seria bo que converséssim més", ha afirmat. Segons ha explicat, tots dos van quedar en "seguir parlant".  Ha insistit en la necessitat de crear un "govern de canvi" per evitar que el PSOE continuï "al bunker amb PP i C's". En aquest sentit ha reiterat que un govern del PSOE amb Podem i IU tindria una base d'11 milions de persones "i la col·laboració de forces polítiques que no assumeixen que segueixi governant el PP", en referència a ERC, DiL i PNB. Ha deixat molt clar que no veu viable donar suport extern a un govern del PSOE. "Nosaltres confiem en els fets i no en les paraules" i cal evitar que hi hagi "un govern que ho signa tot però que no pot introduir sabia nova". "La clau perquè el govern sigui creïble som nosaltres", ha dit, perquè "som l'única garantia que el PSOE farà el que predica". Pel que fa al dret a decidir, Iglesias ha reiterat que és "absolutament majoritari a Catalunya" i "cada vegada hi ha més gent a Espanya que creu que és la via més raonable" però ha insistit que per a Podem no és una línia vermella perquè "no es negocia amb línies vermelles". "Pensem que és la més eficaç per evitar el xoc de trens i guanya cada vegada més suports", ha dit, però "si el PSOE té una proposta millor estem disposats  a escoltar-la".

Summary: Iglesias rebutja donar suport extern a un govern del PSOE: "La clau perquè el govern sigui creïble som nosaltres"


Salut ha posat en marxa a Tortosa el Centre de Salut Mental Infantil i Juvenil i el Centre d'Atenció i Seguiment a les Addiccions. La unitat funciona des del mes de juny amb protocols de tractament compartit, consultories i distribució de flux de pacients i està formada per professionals de salut mental i d'addiccions. El centre atendrà patologies psiquiàtriques infantils i juvenils, a menors de 18 anys, i també trastorns causats per consum greu de substàncies. L'organització funcional integrada millora la detecció de conductes de risc i permet desenvolupar estratègies d'intervenció precoç.  També s'oferirà un programa de tractament especialitzat, intensiu, immediat i eficaç per a adolescents amb problemes d'addicció o patologia dual -addicció i trastorn-. La unitat es crea a partir de l'augment del nombre d'adolescents amb problemes de consum de tòxics que atenia el CAS. L'any passat, una trentena de joves.

Summary: Professionals de salut mental atendran a Tortosa adolescents amb problemes d'addicció


Científics i experts han assegurat davant la comissió de Medi Ambient i Sostenibilitat del Parlament que cal dur a terme un estudi independent i global sobre el sòl contaminat per Ercros a Flix. Creuen que s'han tipificat com a terrenys de risc acceptable algunes zones que no ho són, i reclamen que s'ampliï el perímetre a analitzar. A més, han criticat el pla d'actuació de l'Agència de Residus de Catalunya (ARC) a qui han demanat un nou pla de sanejament. Molt crític i contundent també ha estat l'alcalde de Flix, Marc Mur, qui ha clamat perquè s'obligui a Ercros a descontaminar les més de 40 hectàrees de terreny industrial a Flix. Mur ha demanat estudis "més acurats i concrets" que no els faci ni encarregui Ercros. Durant la compareixença, el director de l'ARC, Josep Maria Tost, s'ha compromès a tenir un pla de descontaminació del sòl durant el primer semestre del 2017. En la compareixença han comparegut fins a quatre científics en la contaminació del sòl industrial a Flix per part d'Ercros. El primer expert en intervenir ha estat Joan Grimalt, professor del Consell Superior d'Investigacions Científiques (CSIC) i expert en geoquímica orgànica ambiental, qui ha destacat l'elevada contaminació dels sòls d'Ercros, però també més enllà. De fet, Grimalt ha reclamat que es faci un estudi més complet amb una extensió geogràfica més àmplia dels terrenys a examinar. "Hem d'estar segur fins on no hi ha res", ha assegurat. A més, Grimalt s'ha mostrat convençut que també s'han d'examinar altres zones més allunyades on també s'han fet abocaments. Tant Grimalt com després Marta Pujades, doctora en ciència i tecnologia ambientals per la Universitat Autònoma de Barcelona i autora d'una tesi sobre la planta química de Flix, han qüestionat la "permissivitat" de l'Agència de Residus de Catalunya (ARC) amb Ercros i han reclamat un estudi global independent, costejat per Ercros, per poder tenir coneixement de l'extensió del problema per després elaborar un correcte pla de gestió. Pujades ha insistit que cal ser més exigent amb les avaluacions de risc, i ha posat en dubte que el confinament d'una part dels contaminants a la zona de l'Aubal sigui la millor solució. La científica ha lamentat l'actitud "massa paternalista" de l'Administració amb Ercros i ha demanat que es reconsideri l'actuació de l'ARC a Flix, així com qui ha de fer els estudis. Els altres científics que han intervingut han estat l'especialista en epidemiologia ambiental, Jordi Sunyer, qui ha aprofundit sobre els efectes en la salut de les persones de Flix, comarca, i també riu avall, així com els components cancerígens dels components trobats tant al sòl com a l'aigua; i Jordi Sierra, membre de la unitat de sanitat ambiental i edafologia de la facultat de farmàcia de la Universitat de Barcelona, qui s'ha mostrat convençut que la majoria del sòl d'Ercros és altament contaminant. "És una bomba de rellotgeria i s'ha de descontaminar", ha etzibat.  Contundència de l'alcalde Si bé ja havia avisat que esperava que la compareixença a la comissió de Medi Ambient i Sostenibilitat del Parlament marqués un "abans i un després", alguns s'han mostrat sorpresos i, fins i tot, molestos, amb la contundència expressada per l'alcalde de Flix, Marc Mur. Durant la seva intervenció, qualificada de "brillant" pel diputat de la CUP, Sergi Saladié, l'alcalde ha volgut deixar clar que el problema de contaminació de Flix és el problema mediambiental més important i greu que hi ha al país. Malgrat assegurar que hi ha una bona relació amb l'ARC i el Govern, Mur ha traslladat que no l'Ajuntament no està satisfet ni de la feina feta ni dels resultats que són "millorables".  L'alcalde s'ha mostrat preocupat pel que considera un "escàs nivell d'exigència" de l'ARC amb Ercros, i ha qüestionat els mètodes i la diagnosi que s'està fent del problema. "Segur que estem dins de la normativa, però al nivell més baix exigible. Necessitem estudis més acurats, més concrets i que no els faci Ercros sobre els terrenys d'Ercros que ha contaminat Ercros. Això que sembla tan fàcil d'entendre és el que hem intentat traslladar al Govern. No pot ser que l'empresa que contamini decideixi quines empreses han de prendre les mostres. Això ho ha de fer l'ARC", ha denunciat. L'alcalde ha lamentat que l'ARC estigui tipificant terrenys contaminats de risc inacceptable, segons els experts, com de risc acceptable. "No hi estem d'acord, i creiem que si Flix estès a pocs quilòmetres de Barcelona no es faria així i es seria més exigent", ha clamat. Mur ha reclamat que l'avaluació d'aquest risc es faci en base al que diu l'article 6.2 de la normativa vigent on es demana que es tindrà en compte l'ús actual i futur dels sòls. "Ara s'està qualificant el risc d'un terreny en funció de la quantitat d'hores que un treballador està en aquella zona i hi ha de 25 minuts, de 4 hores o de 8 hores", ha manifestat davant de la comissió parlamentària.  Comissió de seguiment i compromís per un pla de descontaminació El director de l'ARC, Josep Maria Tost, visiblement molest amb algunes afirmacions de l'alcalde de Flix, ha aprofitat part de la seva compareixença per detallar el marc normatiu actual sobre els sòls contaminants, així com l'avaluació de risc pel qual un sòl té un risc acceptable o no. En aquest sentit ha detallat que hi ha inventariat més de 1.400 sòls contaminants a Catalunya però que, d'aquests, només 108 tenen un risc inacceptable per a la salut humana i el medi ambient.  Tost ha deixat clar que, segons la normativa, en el cas de Flix és Ercros qui s'ha d'assegurar de complir els paràmetres legals mentre està operativa, però també és la responsable de deixar un sòl de qualitat mentre funcioni o quan hagi tancat la fàbrica. "Encara que marxi de Flix segueix sent la titular i responsable davant la Llei, i si es ven els terrenys també és la responsable davant la Llei", ha assegurat el director de l'ARC.  Després de detallar les actuacions fetes al sector l'Aubal, amb un projecte de descontaminació presentat per Ercros del 2012-2022, sobre el sector Fàbrica, Tost ha explicat que l'empresa ha de presentar els estudis reclamats pel Govern el pròxim mes de novembre. En aquest sentit, la Generalitat preveu tenir enllestit un pla de descontaminació per aquests terrenys durant el primer semestre del 2017. En la seva intervenció, Tost s'ha compromès a comparar la informació de mostres que arriba per part de l'empresa amb l'ARC i altres tècnics i laboratoris independents; establir una comissió de seguiment del procés de Flix com ha demanat l'Ajuntament; i de fer una nova Llei de residus innovadora i més exigent sobre la gestió dels sòls contaminants.  Sobre les crítiques pel nivell d'exigència de l'Administració cap a la factoria, Tost ha assegurat que la Generalitat dóna validesa a les empreses acreditades a nivell nacional i internacional a qui Ercros ha encarregat els anàlisis de compostos contaminants i metalls pesants. El director de l'ARC també ha rebutjat que l'avaluació de risc es faci diferent a Flix. "No hi ha relaxament, només hi ha un de nivell de risc, i és el mateix per Flix o Barcelona", ha sentenciat.  Tots els grups parlamentaris han demanat als ponents que els facin arribar les propostes que demanen al Govern per poder-les portar al Parlament.

Summary: Els experts reclamen que es faci un estudi independent global sobre el sòl contaminat per Ercros


La portaveu parlamentària del PSC-Units, Eva Granados, ha reclamat al president de la Generalitat, Quim Torra, que si no té prou suport al Parlament per poder aprovar els pressupostos els propers dies convoqui eleccions. "Com ha fet el president [del govern espanyol, Pedro] Sánchez", ha assegurat en una roda de premsa al Parlament aquest dimarts. La diputada dels socialistes espera, doncs, que la compareixença de Torra pels comptes la setmana vinent no serveixi "només per explicar com ho porta" sinó que els propers dies, a partir de la compareixença, s'entrin els comptes al Parlament per tramitar-los. "Esperem que siguin coherents i que si no troben la majoria parlamentària per aprovar-los convoquin eleccions", ha insistit aquest dimarts en recordar que el Govern "haurà de buscar socis" per tirar els números endavant en plenes negociacions suspeses amb els comuns.  En la mateixa roda de premsa, Granados ha celebrat de totes maneres que Torra expliqui "l'estat de confecció" dels números d'Economia i ha recordat que el PSC, també Cs i els comuns, en van demanar la compareixença.  La compareixença de Torra es produirà durant el ple de dimarts i dimecres de la setmana vinent, un calendari atípic i que coincideix amb la data que ha fixat el Suprem aquest migdia per tal que declari el president del Parlament, Roger Torrent, com a testimoni. A l'espera de si es prenen decisions en aquest sentit, Granados ha denunciat que "no es pugui fer política mentre hi hagi un judici que és el fracàs de la política" i s'ha mostrat oberta a "ajustar el que calgui però sempre que sigui en beneficis del conjunt de la ciutadania i no per partidismes".  De fet, ha proposat fer el ple en el calendari habitual, un dimecres i un dijous, i no dimarts i dimecres com s'ha programat aquest ple ajornat. "Sembla que la prelació en la importància als plens del Parlament ha passat, hi ha altres coses més importants com atendre el MWC o no se sap ben bé quines prioritats", ha afegit.

Summary: El PSC reclama a Torra eleccions si no rep prou suport al Parlament per aprovar els pressupostos


El Col·legi d'Economistes de Catalunya ha reclamat aquest dimarts l'establiment "com més ràpid millor" d'un salari de suficiència, que segons la institució s'hauria de situar "com a mínim" en els 1.000 euros. Això és el que ha dit el degà de la institució, Anton Gasol, que ha remarcat que les persones que treballen han de "poder viure" amb el seu salari. Durant la presentació de la nova junta de govern del Col·legi d'Economistes de Catalunya, el degà de la institució també ha demanat a les administracions públiques que tinguin un "paper actiu" i "augmentin l'oferta" d'habitatges amb un "lloguer assequible". Gasol ha exigit que es "corregeixi el dèficit d'habitatge social" que hi ha a Catalunya i que "s'incorpori l'habitatge" als "pilars del benestar". "Algú creu que es pot tenir una bona formació i una bona sanitat si no es té una llar?", s'ha preguntat el degà de la institució. El vicedegà de la institució, Oriol Amat, ha dit que el salari de suficiència hauria de ser de "com a mínim" 1.000 euros "per ser coherent" amb la Carta Social Europea. A més, ha recordat que el Parlament ja va aprovar aquesta xifra, però que no té competències.  Amb tot, el degà del Col·legi d'Economistes ha apuntat que el salari de suficiència hauria de variar segons la ciutat. "El salari de suficiència no és el mateix a Barcelona o a altres ciutats de Catalunya", ha dit.  La qualitat de l'ocupació, el principal "repte" Amat ha assegurat que les dades pel que fa a l'ocupació a Catalunya són bones. Tanmateix, ha assenyalat que els principals "reptes" són la "baixa retribució" i "l'alta temporalitat". El vicedegà del Col·legi d'Economistes de Catalunya ha apuntat que, segons estudis de la mateixa institució, el 2017 va ser el primer any en què "la retribució ha començat a anar cap amunt en termes reals".  Presentació de la nova junta de govern  El Col·legi d'Economistes de Catalunya ha presentat aquest dimarts la seva nova junta de govern, que ha renovat la totalitat dels seus càrrecs. Segons ha explicat el degà de la institució, la nova junta de govern pretén fer un "relleu generacional", així com "fer evident la diversitat i igualtat de gènere". En aquest sentit, Gasol ha remarcat que fins ara a la comissió gestora només hi havia una dona i que, ara, 7 dels 20 membres són dones.  Gasol també ha explicat que en l'actual junta de govern hi ha una "gran transversalitat de coneixements i interessos" i que la institució farà "mans i mànigues per ajudar els autònoms i els emprenedors". Per tal de fer-ho, el Col·legi d'Economistes de Catalunya es proposa "donar suport i coneixement" tant al "teixit autònom" com a les "petites empreses".

Summary: El Col·legi d'Economistes reclama un salari de suficiència de "mínim" 1.000 euros perquè els treballadors "puguin viure"


La distinció coincideix amb els 50 anys de la fundació del Grup Democràtic de Periodistes, del qual en va ser un dels impulsors ACN Barcelona.-La darrera Junta de Govern del Col·legi de Periodistes de Catalunya ha acordat per unanimitat concedir el Premi Ofici de Periodista a Josep Maria Cadena en reconeixement a la seva llarga trajectòria. Aquest any, a més, també es commemora el 50è aniversari de la fundació del Grup Democràtic de Periodistes, del qual Cadena en va ser un dels impulsors. El lliurament del premi se celebrarà el pròxim 12 de maig a les set del vespre a la Sala d'Actes del Col·legi. Nascut el 1935, Josep Maria Cadena ha exercit la professió en diversos mitjans de ràdio, televisió i premsa i entre d'altres ha treballat a l''Avui', 'El Periodico' o anteriorment a 'Diario de Barcelona'. A la dècada dels 60, entre els anys 1960 i 1967, va ser redactor de l'Agència Efe a Barcelona i va treballar a 'Diario de Barcelona' del 1962 al 1976. A finals de 1969 es va fer càrrec d'una secció dominical, 'Gentes de Pluma y Lápiz', on tractava sobre periòdics satírics, periodistes i dibuixants a la premsa humorística que estaven oblidats pel gran públic, i va ser quan va començar a fer crítica de les exposicions de les galeries d'art de Barcelona. També va ser subdirector del diari 'Avui' des del primer número, el 23 d'abril, del 1976, fins al desembre del 1979, i en deixar el rotatiu va ser nomenat director de 'La Hoja del Lunes' en el seu darrer període. En anys anteriors el Premi Ofici de Periodista ha estat atorgat a José Martí Gómez (1999), Maria Eugènia Ibáñez (2000), Josep Pernau (2001), Rosa Maria Calaf (2002), Enric Frigola (2003), Josep Maria Huertas Clavería (2005), Joaquim Maria Puyal (2006), Jaime Arias (2007), Mercè Conesa (2008), Narcís-Jordi Aragó (2009), Xavier Batalla (2012) i Josep Maria Espinas (2013).

Summary: Josep Maria Cadena, reconegut amb el Premi Ofici de Periodista


Els Mossos d'Esquadra juntament amb agents de la Policia Local han detingut la matinada d'aquest dimecres a Premià de Mar un home de 23 anys i veí del municipi per colpejar fins a la mort el seu gos i per agredir els agents durant el seu arrest. Els fets han passat poc després de la mitjanit quan veïns de l'home han alertat a la policia que escoltaven cops i trencadisses i els gemecs d'un gos a l'interior del domicili. Un cop al lloc dels fets, els agents, en no aconseguir que l'home els obrís la porta, han accedit al domicili per una finestra des d'on han vist un gos ajagut en una capsa respirant amb dificultat. En aquest moment quan el detingut s'ha abraonat sobre els agents donant-los puntades de peu i intentant mossegar-los. Un cop detingut l'home, els agents han enviat el gos al veterinari de guàrdia de la protectora d'animals d'Argentona on poc després ha mort com a resultat de les lesions sofertes.  El detingut passarà durant les properes hores a disposició judicial davant del jutjat d’instrucció en funcions de guàrdia de Mataró.

Summary: Detingut un home a Premià de Mar per colpejar el seu gos fins a matar-lo


Els presidents dels Consells Comarcals de la Ribera d'Ebre, la Terra Alta i el Priorat i els alcaldes de les capitals de comarca, de Móra d'Ebre, Gandesa i Falset, s'han mostrat totalment en "desacord" i han mostrat el seu "rebuig" al desviament de quatre milions d'euros de l'Hospital de Comarcal de Móra d'Ebre cap a l'Hospital Sant Joan de Reus, un acord pres per la Junta General dels centres hospitalaris, aquest dilluns. En una declaració institucional, firmada aquest dimarts des de l'Hospital de Móra d'Ebre, reclamen la restitució "immediata" d'aquests diners amb els quals es preveia fer "inversions en infraestructures, equipaments i ampliació de serveis" al centre ebrenc. Per als signants de la reclamació, la derivació d'aquest pressupost per eixugar els deutes dels centre de Reus demostra que cal recuperar el programa sanitari Altebrat, que integra les tres comarques, i que gestió de l'hospital morenc estigui en mans de les institucions territorials i no de l'Ajuntament de Reus.  L'acte ha comptat amb la presència de l'alcalde de Móra d'Ebre, Joan Piñol, l'alcalde de Falset, Jaume Domènech, l'alcalde de Gandesa i president del Consell Comarcal de la Terra Alta, Carles Luz, la presidenta del Consell Comarcal de la Ribera d'Ebre, Gemma Carim, i el president del Consell Comarcal del Priorat, Joan Carles Garcia. La signatura de la declaració institucional s'ha fet a les dependències de l'Hospital Comarcal de Móra d'Ebre amb la intenció "d'escenificar el front comú de les principals institucions de les tres comarques de referència de l'hospital morenc en defensa d'aquest centre sanitari".  Els signants han manifestat el seu total "desacord i rebuig" a l'acord de la Junta General de l'Hospital Sant Joan de Reus i han exigit a l'Ajuntament de Reus i a la Junta General que solucionin els problemes econòmics de  l'hospital de Sant Joan "sense lesionar el patrimoni i els interessos de l'Hospital Comarcal de Móra d'Ebre". Per tant, han exigit que "s'estableixi d'immediat el mecanisme adient per restituir els 4 milions d'euros esmentats a l'Hospital Comarcal de Móra d'Ebre" i n'han reclamat el traspàs de la gestió a les institucions del territori (Ribera d'Ebre, Terra Alta i Priorat) per a evitar situacions com aquestes.

Summary: La Ribera d'Ebre, la Terra Alta i el Priorat rebutgen el desviament de 4 MEUR de l'Hospital de Móra d'Ebre al de Reus


El TNC ha presentat aquest dijous els espectacles de la temporada 2018-2019, que passen dels 24 aquest any als 27 de la propera edició. Sota el lema ‘Dogma i llibertat’, l’epicentre patrimonial es dedicarà a Santiago Rusiñol, un dels grans ambaixadors de la modernitat a Catalunya. Rusiñol aixecarà el teló de la propera temporada al teatre amb ‘Els Jocs Florals de Canprosa’, dirigit per Jordi Prat i Coll, i tornarà a l’escenari del teatre públic amb ‘La niña gorda’, dirigida per Xavier Albertí. Entre els noms propis de la temporada destaca ‘La bona persona de Sezuan’ de Bertolt Brecht, dirigit per Oriol Broggi amb Clara Segura com a protagonista; la coproducció entre el Teatre Nacional i la Compañía Nacional de Teatro Clásico que portaran a escena ‘El gran mercado del mundo’ de Calderón de la Barca; i l’estrena de ‘Kind’, la tercera part de la trilogia de Peeping Tom, que serà companyia resident al TNC durant un temps.

Summary: Rusiñol aixecarà el teló de la propera temporada del TNC, protagonitzada per Brecht, de la Barca i Peeping Tom


L'Ajuntament de Puigcerdà ha començat la primera fase d'obres de remodelació de l'edifici de l'antic hospital de Puigcerdà en la qual hi inverteix 135.000 euros finançats amb fons propis i de la Diputació de Girona. Les obres consisteixen en la construcció de tres consultoris nous, dos de visita i un d'odontologia, per a l'Àrea Bàsica de Salut (ABS), que s'ubiquen a la zona de les antigues urgències de l'hospital que actualment està en desús. A més, en aquesta fase d'obres també es faran les noves dependències de la policia local. D'aquesta manera en la primera planta de l'edifici hi quedaran ubicats el CAP i la policia local. L'alcalde de Puigcerdà, Albert Piñeira, ha assenyalat que "del que es tracta es donar sentit i contingut a l'edifici de l'antic hospital que serà per a usos sanitaris i socials, i on també hi haurà la policia local".  A la planta baixa la Policia Local i centre de salut; a la primera planta les consultes externes, activitat privada i recuperació ambulatòria; a la segona convalescència i llarga estada; i a la tercera planta serveis administratius i residència per discapacitats físics que construirà la fundació Aris. Aquesta és la planificació d'ús de l'edifici de l'antic Hospital de Puigcerdà que s'anirà fent per fases durant els pròxims anys, ja què, remarca Piñeira "es tracta de una inversió important". Piñeira ha explicat que la Policia Local ocuparà l'espai que abans ocupava l'Àrea Bàsica de Salut. D'aquesta manera, deixa les dependències municipals que es dedicaran a una nova oficina d'atenció ciutadana. La inversió en la millora de l'ABS és de 25.000 euros per fer els consultoris, en el cas de les dependències de la policia local és 110.000 euros.

Summary: Puigcerdà inverteix 135.000 en la primera fase de remodelació de l'edifici de l'antic hospital


Diputats i senadors del PDC a les corts espanyoles han demanat aquest dijous la compareixença del president d'ADIF, Gonzalo Ferre, i del ministre de Foment en funcions, Rafael Catalá, després que l'empresa que ofereix el servei de Rodalies s'hagi negat a invertir en infraestructures ferroviàries catalanes, tal com havien acordat la Generalitat i el ministeri de Foment el 2013. "Que aclareixin aquestes contradiccions", ha manifestat l'alcalde de Tortosa i diputat al Congrés, Ferran Bel. "És possible tenir unes Rodalies amb el mateix servei que els FGC? Sí, és possible si el gestor és el mateix", ha continuat coincidint amb el Dia Sense Cotxes. Bel ha explicat que la formació treballarà perquè la gestió ferroviària a Catalunya passi a mans de la Generalitat de manera "immediata", fet que ha considerat "tècnicament possible si hi ha voluntat política".   A les portes de l'Estació de Sants de Barcelona, el senador Josep Lluís Cleries ha aprofitat el Dia Sense Cotxes per reclamar que si es vol "menys transport privat, hi ha d'haver més transport públic".

Summary: Diputats i senadors del PDC a Madrid reclamen la gestió de Rodalies en el Dia Sense Cotxes


El candidat dels comuns en els comicis del 21-D ha considerat que Catalunya ha arribat a una situació "límit" i ha rebutjat que es plantegin aquestes eleccions com una qüestió de "fronts". En declaracions a RAC1, s'ha mostrat en contra que es posin sobre la taula dos blocs "que abandonen l'eix social i aposten només pel nacional" i ha reivindicat que el que cal és buscar àmplies majories per tal de "desbloquejar" la situació actual. En aquest sentit, ha reiterat que no aposten per una llista unitària tot i que ha defensat que hi ha d'haver certs "frontispicis" en els programes electorals que reclamin la llibertat dels empresonats, la suspensió del 155 i que Catalunya pugui decidir el seu futur. Abans de conèixer-se la dimissió d'Albano Dante Fachin com a secretari general de Podem, Domènehc ha afirmat que desitja que aquesta formació formi part de la coalició i ha qualificat de "preocupant" la situació del PSC.  Domènech ha definit com a "absolutament preocupant" la situació que es viu a Catalunya i ha explicat que ha decidit presentar la seva candidatura per al 21-D amb l'objectiu d'"intentar passar de la lògica de blocs" per passar a una de "nous consensos". Així, ha rebutjat plantejar els comicis per validar o jutjar o bé el suport a tot el que ha fet el Govern o a tot el que ha fet el govern espanyol. Tot i això, ha defensat que hi hagi punts en comú entre les diferents candidatures "que uneixin a tot el catalanisme" però presentant cadascú el seu projecte polític. En el cas dels comuns, la llista es farà a partir d'un debat intern que es resoldrà en una assemblea extraordinària que l'aprovarà.  D'altra banda, s'ha alegrat que hi hagi polítics independentistes que, segons ells, parlin ara de recuperar el referèndum pactat i ha reivindicat que ells sempre han defensat el mateix. Per això, ha reclamat que l'independentisme sigui "sincer" i no reiteri propostes que han fet fins ara que no s'han pogut acomplir. I és que ha criticat que el plantejament "naïf" que ha fet l'independentisme i ha lamentat que s'hagi arribat a la situació actual. Així, ha dit que cal treballar perquè els consellers destituïts empresonats siguin alliberats però ha considerat una "irresponsabilitat" que es vulguin reiterar propostes com les que han portat Catalunya a la situació actual.  En el seu cas, ha dit que els comuns no defensen la independència sinó una Catalunya "amb més autogovern, que pugui decidir el seu futur i estant amb la resta de pobles de l'Estat" i ha reivindicat que sempre ha estat així.  Ha afegit que en les eleccions s'han de denunciar la "pràctica repressiva" del PP i els suports que ha rebut i ha valorat que la primera tasca del futur nou Parlament i govern ha de ser desbloquejar la situació, recuperar l'autogovern i la llibertat dels presos.  Podem amb els comuns Domènech ha reiterat que vol que Podem Catalunya formi part de la coalició amb els comuns per als propers comicis: "Volem anar conjuntament, ho desitgem i creiem que és natural". Ha afirmat però que abans ha de ser Podem a través de la seva consulta interna qui ha de decidir si vol anar en una candidatura amb els comuns i ha mostrar "ple respecte" a aquesta decisió. Aquestes declaracions les ha fet abans que Fachin anunciés la seva dimissió.   Sobre la possibilitat de fer pactes postelectorals, Domènech ha dit que és un debat encara llunyà però ha afirmat que posaran al centre les aliances amb tots aquells programes "que ajudin a desbloquejar la situació actual" i permetin construir "majories transversals", amb un accent en l'eix social.  Sobre la possibilitat que el PSC estigui en algun d'aquests pactes, el líder dels comuns ha dit que aquesta formació viu una situació "que no respon a les seves arrels històriques" i ha criticat que ha donat un suport "massa reiterat" al govern del PP, incloent el suport al 155. "Voldríem que avancés en un sentit diferent", ha manifestat.

Summary: Domènech creu que s'ha arribat a una situació "límit" i rebutja plantejar el 21-D com l'elecció entre dos "fronts"


L'Agència de Salut Pública de Catalunya ha identificat dos productes possiblement relacionats amb el brot de botulisme que ha afectat dos bombers del parc de Palafrugell (Baix Empordà). Segons informen en un comunicat, durant la investigació del suposat brot per toxina botulínica han detectat que els intoxicats haurien consumit conserves de mongeta blanca cuita i bacallà esqueixat dessalat que podrien estar contaminats. Per això, han procedit a retirar del mercat els lots presumptament contaminats i que es distribueixen a diferents supermercats i establiments de l'estat espanyol. Salut Pública, a més, aconsella a les persones que tinguin a casa algun envàs dels productes descrits que s'abstinguin de consumir-los fins que s'acabi la investigació del cas. Segons informa l'Agència de Salut Pública de Catalunya, les dades dels productes són: mongetes cuites en pot de vidre de 400 grams envasats per Hermanos Cuevas S.A. i distribuïts per Bon Preu i Condis a Catalunya. Els lots que s'estan investigant són L-146-16, L-155-16, L-166-16, L-160-16, L-127-16, L-120-16, L-082-16, L-116-16. L'altre producte és bacallà esqueixat dessalat de 250 grams de marques Bon Preu i Royal, envasats per Copesco&Sefrisa SA. Aquests productes es poden trobar en diferents cadenes de supermercats. Els lots sospitosos són 6144b1-144, 6151b1-151, 6158b1-158, 6159b1-159, 6165b1-165, 6167b1-167, 6172b1-172. Els lots presumptament implicats en el brot s'han distribuït a diferents establiments de l'estat espanyol i les empreses afectades ja estan procedint a la seva retirada. L'Agència de Salut Pública de Catalunya aconsella a les persones que tinguin a casa seva algun envàs d’aquests productes, s'abstinguin de consumir-los preventivament fins que s0acabi la investigació del cas. La incidència s'ha comunicat a través del Sistema d'Intercanvi Ràpid d'Informació d'alertes alimentàries (SCIRI) per al coneixement de la resta de les autoritats sanitàries de l'Estat. Els serveis d'inspecció de l'Agència de Salut Pública de Catalunya i de l'Agència de Salut Pública de Barcelona duen a terme les actuacions oportunes de control oficial en relació a la retirada del producte del mercat. Els dos bombers intoxicats continuen ingressats a l'UCI del Trueta en estat greu i pronòstic reservat.

Summary: Salut Pública retira del mercat conserves de mongeta i bacallà possiblement relacionades amb el brot de botulisme


L'Ajuntament de Barcelona ha invertit 1,4 milions d'euros en la rehabilitació d'un edifici al carrer Sant Pere Més Baix que suposarà la posada en marxa del primer centre d'allotjament temporal de la ciutat per a famílies vulnerables amb un llarg recorregut d'entre 2 i 3 anys i amb suport soci-educatiu integral en el mateix edifici, segons Laia Ortíz, tinent d'alcalde de Drets Socials. L'edifici començarà a rebre famílies a partir d'aquest octubre i en les seves quatre plantes disposa de 12 allotjaments entre 45 i 70 metres quadrats per donar cabuda a diferents tipus de famílies, amb preferència amb menors o amb persones amb dependència. A la planta baixa s'ubicarà una zona comuna i l'equip de suport educatiu.  Laia Ortiz ha subratllat que aquesta nova instal·lació és la primera de ciutat que permetrà un període d'estada molt més llarg que altres centres d'acollides, que normalment són per a temporades d'uns 120 dies.  Les famílies que vagin a Sant Pere Més Baix tindran un determinat perfil de vulnerabilitat que requereix d'un intensiu suport sòcio-educatiu i d'un seguiment de llarg recorregut fins aconseguir la seva integració en el teixit soci laboral de la ciutat.  Poden ser persones procedents de la taula d'emergència social de casos de desnonament, que queden força traumatitzades i durant un llarg període de temps després d'haver perdut la seva llar, ha explicat Ortiz.  Amb la posada en marxa d'aquesta instal·lació, la ciutat de Barcelona 1.100 pisos per a persones vulnerables, ''una xifra important però no suficient'' per a una ciutat com Barcelona on els casos de vulnerabilitat són cada cop més grans per un mercat laboral precari i per casos de desnonaments en habitatges de lloguer, ha reblat Ortiz.   El centre de l'Hort de la Vila, amb una capacitat per a 90 places, acull bàsicament a persones soles, i el de Navas, amb 25 pisos i unes 100 places, serveix per acollir estades d'uns 120 dies. En aquests dos centres, a diferencia del que s'obrirà a l'octubre a Ciutat Vella, l'equip de suport educatiu és extern i no conviu amb els afectats en les instal·lacions.  Una altra característica del centre del carrer Sant Pere Més Baix és que l'equip de suport mantindrà la relació amb les famílies fins a un any després d'haver abandonat l'edifici.  En la instal·lació hi ha aire condicionat en les zones comunes de la planta baixa i calefacció individual en cada una de les habitacions dels 12 allotjaments distribuït en les quatre plantes. A més, cada pis té cuina completa i rentadora.

Summary: Barcelona tindrà el primer centre d'allotjament temporal per a famílies vulnerables amb servei d'inserció integral


El cap d'Epidemiologia de l'Hospital Clínic, Antoni Trilla, ha avisat que la regulació de l'ús de la mascareta al carrer pot provocar una "certa confusió" si hi ha "més excepcions que regles". Un dels col·lectius que s'han de quedar fora, per exemple, és el dels esportistes. "Això complica les coses, s'haurà d'estudiar molt bé", ha indicat Trilla a Catalunya Ràdio, on ha considerat encertada l'obligatorietat de l'ús de la mascareta en espais tancats. D'altra banda, ha donat per fet que hi haurà un rebrot, però ha apuntat que la clau és si aquest és "controlable". La situació "més probable", ha dit, és que hi hagi "pujades i baixades", i espera que sempre estiguin dintre de la fase de control i que els casos es puguin atendre i diagnosticar.

Summary: Trilla avisa que la regulació de l'ús de la mascareta al carrer pot provocar "confusió" si hi ha moltes excepcions


Fiscalia s'ha oposat als recursos presentats per la defensa dels directius del projecte Castor, Recaredo del Potro i José Luis Martínez Dalmau, així com de la mateixa empresa exconcessionària Escal UGS, per evitar ser jutjats pels terratrèmols que va causar el projecte Castor fa sis anys. En l'escrit de resposta, al qual ha tingut accés l'ACN, el ministeri públic reitera que l'actuació dels principals directius de l'exconcessionària durant les injeccions de gas al magatzem submarí durant la primera meitat de setembre de 2013 va estar lluny de poder ser considerada "ràpida, eficaç i transparent" a l'hora de contrarestar la crisi sísmica, amb més d'un miler de terratrèmols. En la mateixa línia apuntada el titular del jutjat número 4 de Vinaròs en la interlocutòria que iniciava el procediment abreujat per jutjar del Potro –president-, Martínez Dalmau –conseller delegat- i la mateixa mercantil Escal UGS, la fiscal de medi ambient de Castelló, Dolores Ofrecio, manté que l'actuació dels investigats va posar en perill la integritat i el paisatge vital de la població de les Terres del Sénia. El de major magnitud, de 4,3 graus a l'escala de Richter, es va sentir a tota la zona costanera entre València i Barcelona. Ara, tot això està a punt de fer-los seure a la banqueta dels acusats per un suposat delicte contra el medi ambient.  "El delicte ambiental és d'un perill hipotètic o potencial a mig camí entre l'abstracte i el concret, però en el present cas nomé la intranquil·litat i el desassossec que van generar a les poblacions properes a la plataforma ha permet acreditar un risc concret", argumenta la fiscal, tot apel·lant al dret de la ciutadania a viure en un medi ambient "protegit". Fins i tot, apunta que l'actual situació de les instal·lacions, malgrat l'acord del govern espanyol per desmantellar-les, encara planteja un "risc incert, un futur no previsible": d'una banda, perquè no s'ha executat encara l'actuació i, de l'altra, perquè no "s'ha considerat treure el gas ja  emmagatzemat, generant una situació irreversible". Novament, Fiscalia rebutja "rotundament" els arguments de la defensa d'Escal UGS, segons la qual l'empresa i els seus directius haurien actuat de forma "ràpida, eficaç i transparent" davant la crisi sísmica. En aquest sentit, recorda que en el moment que els responsables del projecte Castor van ser requerits per l'administració el 13 de setembre, quan ja coneixien que provocaven terratrèmols, no van considerar necessari prendre "cap altra mesura" més enllà de veure "l'evolució dels esdeveniments". "Als correus no es fa referència als sismes com a motiu per rebaixar el cabal i en les dades diàries els sismes no apareixen enlloc", certifica. També descarta que la mesura de reduir el cabal d'injeccions de gas en el moment que es va prendre "no es pot considerar eficaç". "Allò que era alarmant era la freqüència de moviments, no la seva intensitat", resumeix l'escrit, tot certificant que, en qualsevol cas, aquesta reducció va ser "tardana" i "contrària a tota norma de cautela i prudència, apel·lant només al sentit comú"·. Així, mostra la seva contrarietat davant el fet que amb la injecció paralitzada durant tot el dia 11 de setembre, es registressin fins a dinou sismes, per tornar just a l'endemà als cabals màxims previstos de vuit milions de metres cúbics diaris –com ja s'havia fet els dies 5 i 6 i a partir dels quals es va desencadenar l'onada sísmica-.  Situació "anormal" De fet, malgrat la reducció el dia 13, moment en el qual es va registrar un màxim de 50 esdeveniments durant una sola única jornada, Escal UGS va continuar incrementant progressivament els cabals fins el dia 16. "La situació era anormal, suficient perquè s'activés el pla de risc sísmic i requeria mesures excepcionals, la freqüència dels sismes ja  alertava de que els moviments eren deguts a les falles fet pel qual se'ls devia exigir la màxima cautela", sentencia. Tot i assegurar que l'empresa filial del grup ACS de Florentino Pérez va encarregar els "oportuns estudis" per dur a terme l'activitat, li retreu que no va tenir el compte "el grau d'incertesa associat a aquests estudis". "No estem davant d'una ciència exacta", precisa, tot citant l'informe que la mateixa empresa va emetre per als compradors del bons del BEI i, segons el qual, "els riscos pendents més rellevants del projecte estan relacionats amb les incerteses del subsòl, més concretament la integritat dels pous abandonats d'Amposta, la integritat del segell per a les noves pressions i el comportament de l'aqüífer". En aquest context, l'escrit del ministeri públic fa una relació de tota la normativa de seguretat referent al sector dels hidrocarburs  i la gestió de substàncies perilloses, en aquest cas el gas natural, que obligava expressament l'exconcessionària a prevenir accidents i minimitzar els possibles impactes, segons va quedar plasmat en les autoritzacions administratives i en la mateixa Avaluació d'Impacte Ambiental. Per últim, Fiscalia impugna també el recurs presentat l'acusació particular que exerceix l'Associació d'Afectats per la Plataforma Castor (Aplaca), pel fet d'haver-la omès en la mateixa interlocutòria judicial i sosté que, en el cas que es confirmi, podrà formular també les seves conclusions provisionals. De fet, retreu la "inactivitat" d'aquesta plataforma i li retreu que les seves peticions s'hagin centrat en la petició de fiances i sol·licitud de pòlisses de responsabilitat civil, "que han estat resoltes", sense que "es coneguin les filiacions dels perjudicats ni s'hagi aportat cap prova dels danys morals que diuen reclamar".

Summary: Fiscalia rebutja els recursos dels directius del projecte Castor i remarca que van posar en risc les poblacions properes


La presidenta de l'Associació de Municipis per la Independència (AMI) i alcaldessa de Vilanova i la Geltrú, Neus Lloveras, ha assegurat aquest dimarts que és "indigne i acceptable d'un estat democràtic que s'empresonin persones per organitzar manifestacions pacífiques". Durant l'aturada convocada arreu de Catalunya per rebutjar l'empresonament dels presidents d'Òmnium i l'ANC, Jordi Cuixart i Jordi Sánchez, Lloveras la lloat la tasca dels líders de les entitats sobiranistes i ha fet una crida a mantenir les mobilitzacions "amb tranquil•litat i serenor". La protesta ha reunit aproximadament 500 persones davant l'ajuntament de Vilanova, en una concentració que s'ha allargat gairebé mitja hora i ha conclòs amb el cant dels Segadors.

Summary: Lloveras veu "indigne i inacceptable" que "s'empresonin persones per organitzar manifestacions pacífiques"


El coordinador general del PPC, Xavier García Albiol, ha assegurat que el govern espanyol no està portant a terme “reunions secretes” amb el Govern i ha mantingut sobre la taula la proposta de diàleg però deixant el referèndum a banda. Albiol ha fet aquestes declaracions després que aquest cap de setmana el delegat del govern espanyol, Enric Millo, assegurés que hi ha diàleg “a tots els nivells” amb trobades “no sempre a la llum pública”. Albiol ha dit que la darrera reunió política va ser pública i que va ser la que va tenir lloc entre la vicepresidenta Soraya Sáenz de Santamaría i el vicepresident català Oriol Junqueras, al temps que ha dit que en tot cas el que hi ha són contactes sobre assumptes “del dia a dia” en àrees com Foment. Albiol ha dit també que l'executiu de Mariano Rajoy no farà cap proposta que accepti celebrar la consulta. El popular ha assegurat que el govern espanyol “no està mantenint reunions secretes amb ningú” i ha limitat els contactes als que es fan entre personal tècnic per exemple del Ministeri de Foment i el Departament de Territori i Sostenibilitat. “Però no s’està negociant de manera secreta amb ningú”, ha declarat. Albiol ha defensat que no cal que ho sigui ja que l’oferta de l’executiu espanyol “és pública”. “No ens hem d’amagar ni fer-ho amb la llum apagada”, ha afegit. El coordinador general ha reiterat que el govern espanyol està disposat a parlar “les vegades que faci falta” sobre sanitat, educació, infraestructures o finançament i ha apuntat que ho farà “de manera pública”. Per contra, ha reiterat la negació a tractar el referèndum “o de posar en risc la sobirania nacional”.  En aquest sentit, ha dit també que l’executiu de Mariano Rajoy no treballa en l’elaboració de cap proposta per “compensar” aquells que volen celebrar un referèndum. “No hi ha cap tipus de proposta ni l’hi haurà”, ha declarat. Ha afegit que el Govern ha de ser “conscient” que aquesta consulta no es farà i l’ha instat a no convocar-la perquè seria un “despropòsit” i es crearia “tensió social”.  Sense credibilitat en immigració D’altra banda, i després de la manifestació de dissabte a favor de l’acollida de refugiats, Albiol ha acusat el Govern de no tenir “cap credibilitat” sobre polítiques d’immigració i els ha acusat de dir al carrer que estan disposats a acollir milers de refugiats i “quan se’ls demana oficialment i amb papers només poden acollir-ne 301”. Ha acusat els responsables d’immigració de la Generalitat de “fer servir el patiment” d’aquest col·lectiu per fer política i els ha instat a fer una proposta “seriosa” sobre l’acollida dels refugiats.

Summary: Albiol diu que el govern espanyol no fa “reunions secretes” amb el Govern i manté la proposta de diàleg sense referèndum


Una vuitantena d'autocars plens de gent han sortit de les comarques de Girona aquest dissabte, per reclamar la llibertat de Jordi Sánchez i Jordi Cuixart, en la manifestació convocada per la Taula de la Democràcia a Barcelona. Girona és la ciutat que més vehicles ha omplert. En concret des del Pavelló de Fontajau han sortit deu busos carregats de persones de totes les edats amb estelades. Un dels organitzadors, en Joan Matamala, assegura que la resposta de la gent ha estat "massiva" i similar a la d'un 11 de setembre. "No han fallat i de fet, lamentablement, no hem pogut llogar més autocars per encabir tothom que volia venir", comenta. En total unes 4.000 persones s'han desplaçat a la capital catalana amb bus. A aquestes, cal sumar-hi les moltes que ho han fet en cotxe particular. La majoria han marxat de bon matí per passar el dia a Barcelona.

Summary: Uns 80 autocars surten de les comarques gironines per reclamar la llibertat de Sánchez i Cuixart a Barcelona


El vicepresident d'Òmnium Cultural, Marcel Mauri, ha encetat aquest divendres al matí els discursos al "consell popular de ministres" que l'entitat ha organitzat  davant de l'Estació de França com a resposta a la reunió del Consell de Ministres a la Llotja de Mar de Barcelona. "L'única proposta és que l'aeroport es digui Josep Tarradellas? Per això han vingut?", ha etzibat entre xiulets –el canvi de nom és una de les mesures que tirarà endavant aquest divendres el govern espanyol. "Senyor Pedro Sánchez, si només ens pot oferir humiliació, seguir de la mà de l'extrema dreta al judici a la democràcia, si no és capaç de reconèixer amb valentia el dret a l'autodeterminació, vol dir que té un problema i el problema es diu 80%", ha avisat Mauri.

Summary: Mauri, a Sánchez: "L'única proposta és que l'aeroport es digui Josep Tarradellas? Per això han vingut?"


El Museu Picasso de Barcelona obre les portes cada dia de la setmana fins al 25 de setembre, inclòs el dilluns, un dia que tradicionalment l'equipament tanca. Així, el Museu amplia els seus dies d’obertura, que anaven de dimarts a diumenge, per donar resposta a les demandes del públic, especialment el de la ciutat. A diferència de les resta de dies, els dilluns es podrà visitar de 10h a 17h, mentre que l'horari habitual és de 9h a 19h. Aquest dilluns, primer dia de la prova, el Museu havia rebut més de 900 persones dues hores després de la seva obertura. Això representa gairebé un 30% del total de les 3.190 d’entrades disponibles durant tota la jornada.  Segons Claustre Rafart, conservadora del Museu, assegura que la resposta del públic ha estat "molt positiva”, perquè la mitjana de visites d'aquest mes de juliol és de 4.000 al dia. D'aquesta manera, també es vol aconseguir una millor redistribució del públic, que acostumava a tenir una afluència més alta els dimarts. Si la prova pilot és exitosa, el Museu pretén repetir l’experiència de maig a setembre de l’any vinent. A més, de cara als mesos d'estiu del 2018, el Museu també té previst oferir una gran exposició sobre la cuina de Picasso. A banda d'obrir els dilluns, des d'aquest mes el Museu també ha canviat  el dia de gratuïtat, que ha passat de diumenge a dijous a la tarda. Tot i això, el primer diumenge de cada més l'accés segueix sent lliure durant tot el dia.

Summary: El Museu Picasso de Barcelona obre com a prova pilot cada dilluns fins al 25 de setembre


La diputada de la CUP Anna Gabriel confia que la Llei del referèndum s'aprovi abans de la Diada de l'Onze de Setembre. En una entrevista a l'ACN, la dirigent independentista ha assegurat que no hi haurà "cap impediment" perquè la norma que ha de donar cobertura a l'1-O es pugui aprovar amb prou temps, així com que se'n despleguin els decrets complementaris de les conselleries, i es dugui a terme la campanya. "Si és a finals d'agost millor, perquè tindrem tot el setembre hàbil, i si és la primera setmana de setembre tindrem el que queda de mes, però no podríem trigar més que això. Hauríem d'anar als carrers l'11-S amb la Llei del referèndum aprovada", ha insistit. D'altra banda, Gabriel ha dit que no s'entén que el grup parlamentari de CSQP s'oposi a aquesta norma, i ha confiat que la participació de l'1-O sigui superior a la del 9-N. Gabriel, a més, ha subratllat que la CUP vol "utilitzar els instruments que hi hagi disponibles, fins i tot els que han estat suspesos pel Tribunal Constitucional (TC)", per tal d'aprovar la llei del referèndum. Pel que fa a si Junts pel Sí també estan en aquest escenari, la diputada anticapitalista ha recordat que en moltes qüestions que la CUP ha posat damunt la taula "s'ha arribat a un acord després de llargues discussions, i aquest podria ser un plantejament on hi acabéssim coincidint". Aprovar la llei i convocar l'1-O Gabriel també ha reiterat que la CUP aposta perquè, un cop s'aprovi la llei del referèndum, el president del Govern, Carles Puigdemont, signi de seguida el decret de convocatòria de l'1-O, així com els decrets de normes complementàries que han de "replicar i interpel·lar" conselleries, institucions i ajuntaments de cara a la votació. "Que això es faci amb la màxima brevetat és imprescindible perquè puguem oferir totes les garanties del referèndum", ha asseverat. Així, Gabriel aposta perquè, un cop s'aprovi la llei del referèndum i així es publiqui al Butlletí del Parlament, es tirin endavant la resta d'actes administratius "sense que passi cap temps innecessari". La situació de CSQP Sobre CSQP, que encara ha de debatre si donarà suport o no a la llei del referèndum –hi ha la possibilitat que el grup es divideixi entre diputats que hi puguin votar a favor i els qui s'hi oposin-, Gabriel ha recordat que la norma de l'1-O tan sols "habilitarà un mecanisme perquè la gent del país es pugui expressar", i ha insistit que "no condiciona ni obliga o determina ni exigeix que ningú s'expressi en cap sentit concret". És per això que, per la diputada cupaire, "no s'entén" que CSQP sigui "contrària" a aquesta llei, ja que és una coalició que "es pretén d'esquerres i es vanta de dir que volen decidir-ho tot". Hemicicle mig buit? D'altra banda, Gabriel també ha valorat la possibilitat que els diputats del PPC i possiblement de Cs es neguin a ser presents al ple que hagi d'aprovar la llei del referèndum. Aquesta situació, per la dirigent cupaire, simbolitzaria l'intent dels grups unionistes de mantenir "el règim del 1978 i sostenir l'statu quo", a més de voler negar la possibilitat que la ciutadania pugui decidir el seu futur. Davant dels intents de les forces contràries al referèndum, Gabriel ha sentenciat que "en aquets moments no hi ha res sobre la taula que pugui fer pensar que no hi ha temps suficient, ni força, efectius o prou recursos com per no fer efectiu l'1-O". Més participació que en el 9-N Finalment, i sobre la participació de l'1-O, Gabriel ha reiterat que ha de ser "com més alta millor" per tenir prou efectius per implementar el resultat del referèndum. "Evidentment ha de superar la del 9-N, perquè és un estadi superior", ha opinat la diputada de la CUP, que ha recordat que la votació del 2014 era "una consulta participativa i organitzada per la gent" mentre que, en canvi, el referèndum de l'1-O "ha de comportar uns resultats vinculants" per la qual cosa "es necessita que interpel·li més gent".

Summary: Anna Gabriel: "L'11-S hauríem d'anar als carrers amb la Llei del referèndum aprovada"


Doctor Music Festival ha sumat aquest dijous un nou grup al cartell de la seva edició 'Reincarnation', The Chemical Brothers, que seran els encarregats de tancar l'escenari principal el diumenge 14 de juliol. La formació s'uneix així a un festival que ja ha anunciat actuacions com les de Rosalía, Parquet Courts, Greta Van Fleet, Viva Suecia, The Strokes, Primal Scream, The Sisters of Mercy, The Good The Bad and The Queen, The Prodigy, Richie Hawtin, Sabaton, Opeth, Christine and the Queens i TesseracT, entre d'altres. El festival tindrà lloc a Escalarre (Pallars Sobirà) de l'11 al 14 de juliol d'aquest any.  El primer nou tema de The Chemical Brothers en gairebé quatre anys, 'Free Yourself', va sortir a la llum a final d’any i el novè àlbum de la seva dilatada carrera s’editarà aquesta primavera amb el títol 'No Geography'. El nou single 'MAH' s’ha estrenat aquest dilluns amb un vídeo gravat durant els recents concerts celebrats a l’Alexandra Palace de Londres, amb totes les entrades esgotades i dirigit pels seus col·laboradors habituals, Adam Smith i Marcus Lyall.

Summary: The Chemical Brothers s'afegeix al cartell del Doctor Music Festival


Els Bombers hi han treballat fins a les cinc de la matinada ACN Alp.-La carretera GIV-4082 ha quedat reoberta aquest dimarts al voltant de tres quarts de set del matí al seu pas per Alp un cop finalitzat el transvasament de la cisterna del camí accidentat aquest dilluns, segons ha informat el Servei Català de Trànsit (SCT). Les tasques de transvasament per part dels Bombers de la Generalitat han finalitzat a les cinc del matí i tres quarts d'hora més tard s'ha pogut retirar el vehicle, segons ha informat el cos d'emergències, que en total hi ha treballat amb deu dotacions. L'accident es va produir poc després de les onze del matí d'aquest dilluns i no va causar ferits, tot i que la cisterna va patir una petita fuita. En total, el camió transportava 7.500 quilos de gas propà. Per la seva banda, Protecció Civil va activar la prealerta del  Transcat.

Summary: Reoberta la GIV-4082 a Alp un cop finalitzat el transvasament de gas propà del camió accidentat aquest dilluns


Després que els sindicats d'ensenyament reclamessin aquest dimecres que es destinin 650 dotacions de mestres i professors a l'atenció educativa dels alumnes, fonts del Departament d'Ensenyament han assegurat que el compromís de l'acord signat el 31 de gener es manté per augmentar la plantilla en 4.714 docents més, a banda dels 800 substituts. Tot i això, el Departament assegura que encara s'està treballant per conèixer l'impacte que suposarà la reducció d'una hora lectiva per concretar l'increment de plantilla que requereix, a més de treballar per revertir les retallades de personal que es van fer des del curs 2012-2013 per la contenció pressupostària.   Les mateixes fonts asseguren que el Departament comparteix la inquietud de millorar la situació de les substitucions per terç de jornada, que des dels sindicats demanen que s'acabin i es converteixin en mitja jornada perquè suposa treball ''precari''. Tanmateix, des del Departament s'assegura que primer s'han de solucionar altres temes prioritaris.  Des del Departament han assegurat que tot està obert a negociació.

Summary: Ensenyament referma el compromís de contractar 5.500 docents després de les demandes dels sindicats